[pic] | COMISIA EUROPEANĂ | ÎNALTUL REPREZENTANT AL UNIUNII PENTRU AFACERI EXTERNE ȘI POLITICA DE SECURITATE |

Bruxelles, 14.4.2011

COM(2011) 205 final

RAPORT COMUN CĂTRE PARLAMENTUL EUROPEAN ȘI CONSILIU

RAPORT ANUAL PENTRU 2010 PRIVIND MACAO

REGIUNEA ADMINISTRATIVă SPECIALă MACAO: RAPORT ANUAL PENTRU 2010

Introducere

De la retrocedarea regiunii Macao către China continentală, în urmă cu 11 ani, Comisia Europeană a monitorizat îndeaproape evoluțiile economice și politice din regiunea administrativă specială (RAS) Macao, în vederea îndeplinirii angajamentului asumat în 1999 față de Parlamentul European de a întocmi un raport anual cu privire la evoluția situației. Prezentul raport se referă la anul 2010.

Relațiile Uniunii Europene cu Macao sunt bazate pe valori comune, o moștenire europeană și interese partajate în domenii precum economia, mediul, educația și cultura. În cursul anului 2010, relațiile bilaterale au evoluat în mod pozitiv în cadrul Acordului comercial și de cooperare, semnat în 1992.

UE recunoaște că, în cursul anului 2010, politica „o țară, două sisteme” a fost pusă în aplicare în mod satisfăcător, în conformitate cu legea fundamentală a RAS Macao; drepturile și libertățile fundamentale ale populației din Macao au fost, în general, respectate. UE speră că se vor înregistra progrese în direcția creșterii gradului de democrație în Macao, în cadrul legii sale fundamentale.

Evoluții politice

2010 a fost primul an al mandatului deținut de Fernando Chui, noul șef al executivului din Macao. În discursul său cu privire la cadrul politic, prezentat la 16 martie, Chui a subliniat că îmbunătățirea condițiilor de trai ale populației, stabilitatea socială, diversificarea economică, modernizarea industriei regiunii Macao și consolidarea industriei cazinourilor vor fi principalele priorități ale guvernului său. Macao își va intensifica, de asemenea, cooperarea cu regiunea deltei Râului Perlelor și cu Taiwan și va servi drept platformă pentru schimburile și cooperarea cu țările în care se vorbește limba portugheză din întreaga lume.

În 2010, contactele cu Taiwan au devenit mai numeroase. Wu Poh-hsiung, președintele de onoare al partidului de guvernământ din Taiwan, Kuomintang (KMT), a efectuat o vizită în Macao, ocazie cu care s-a întâlnit cu Chui. Ulterior, Cheong U, secretarul pentru afaceri sociale și cultură din Macao, a efectuat o vizită în Taiwan în luna septembrie, pentru a consolida înțelegerea reciprocă și a promova schimburile culturale.

Macao și-a intensificat eforturile de a se autopromova ca poartă de acces către China pentru țările în care se vorbește limba portugheză și ca o platformă pentru cooperarea chino­lusofonă. În luna noiembrie, Macao a găzduit cea de-a treia conferință ministerială a Forumului de cooperare economică și comercială între China și țările lusofone, structură creată în 2003 pentru aprofundarea relațiilor dintre membrii săi. Prim-ministrul chinez, Wen Jiabao, a participat la acest forum.

La un an de la adoptarea legislației în materie de securitate națională, legislatori pro-democrați și organizații pentru apărarea drepturilor omului din Macao și-au exprimat preocuparea că aceasta ar putea fi utilizată în mod abuziv pentru a submina drepturile fundamentale și libertățile civile ale populației din această regiune. UE constată cu îngrijorare că, în 2010, la fel ca în 2009, mai multor jurnaliști și membri ai unor ONG-uri din Hong Kong li s-a refuzat intrarea în Macao. UE reiterează importanța respectării drepturilor și libertăților fundamentale garantate de legea fundamentală a RAS Macao.

Evoluții economice [1]

ÎN 2010, Macao a înregistrat o redresare puternică în urma crizei financiare, economia sa nefiind afectată decât în mică măsură de criză. Creșterea PIB-ului în al treilea trimestru din 2010 a fost de până la 27,1 %, față de același trimestru al anului 2009. Sectoarele turismului și jocurilor de noroc au fost motoarele acestei creșteri, vizitatorii din China continentală având ponderea cea mai importantă în rândul turiștilor veniți în Macao (53 %). Veniturile brute provenite din jocuri de noroc au atins un nivel record, de până la 58 %, ajungând la 188,3 miliarde patacas în 2010. Macao și-a menținut poziția de cea mai mare piață de cazinouri din lume, cu o dimensiune care în prezent o depășește în mod semnificativ pe cea a concurenților săi cei mai apropiați.

Cu toate acestea, redresarea nu a fost generală. Investițiile au continuat să se contracteze în cursul anului. Exporturile de mărfuri au rămas la un nivel scăzut din cauza cererii externe reduse și a bazei de producție în scădere. În 2010, rata inflației a fost de 2,81 %. Piața forței de muncă a fost foarte compactă, cu o dezvoltare rapidă a industriei serviciilor. În 2010, rata șomajului a scăzut la 2,8 %, cel mai mic procent din ultimul deceniu. Resursele umane limitate au devenit un obstacol în calea dezvoltării economice durabile. La sfârșitul anului 2010, numărul total al lucrătorilor nerezidenți era de 75 000, reprezentând 22 % din totalul forței de muncă.

Guvernul RAS Macao a depus în continuare eforturi pentru diversificarea economiei. Guvernul și-a luat angajamentul de a modera creșterea excesivă a numărului de cazinouri prin limitarea numărului acestora, al meselor de joc și al automatelor cu monede. Obiectivul este ca Macao să devină un centru internațional de conferințe, dezvoltând în continuare activitățile de tip MICE ( Meetings, Incentives, Conventions and Exhibitions - întâlniri, stimulente, convenții și expoziții), precum și activitățile creative și culturale. S-au înființat comitete sectoriale specializate pentru a formula acțiuni de politică și a identifica parteneri de cooperare.

Integrarea economică a Macao cu China a continuat să se intensifice prin legături mai strânse în domeniul cooperării comerciale și economice cu guvernul municipalității Zhuhai și cu cel al provinciei Guangdong. La 28 mai 2010 a fost semnat Suplimentul VII la Acordul pentru un parteneriat economic mai strâns (CEPA) între China și Macao. Conform celui mai recent supliment, China a acordat un acces mai larg societăților din Macao pentru a desfășura activități economice într-un număr total de 43 de sectoare de servicii. În ceea ce privește facilitarea comerțului și a investițiilor, ambele guverne s-au angajat să consolideze cooperarea în domeniul educației, culturii, inovării, mediului, precum și în cel al conferințelor și expozițiilor. Măsurile au vizat stimularea dezvoltării și a integrării economice a regiunii Macao cu China continentală. Comerțul cu bunuri a fost complet liberalizat începând cu 1 ianuarie 2006.

La nivel provincial, Macao și provincia vecină Guangdong au inițiat lucrările pregătitoare pentru un acord-cadru de cooperare în vederea consolidării gradului de integrare socio-economică a celor două localități. De asemenea, acordul ar facilita diversificarea economiei regiunii Macao și îmbunătățirea punerii în aplicare a CEPA.

Extinderea jurisdicției geografice a regiunii Macao asupra insulei Hengqin este un proiect-pilot la care participă Macao, Guangdong și Zhuhai. Macao a închiriat de la Zhuhai un teren cu suprafața de 5 km2 pe insula Hengqin până în 2049. Universitatea Macao va folosi 1 km2 și va fi sub jurisdicția regiunii Macao. În prezent sunt în curs de elaborare planurile pentru amenajarea restului terenului, care va fi utilizat ca parc industrial. Administrațiile din Guangdong, Zhuhai și Macao au arătat un interes deosebit față de proiectul comun din Hengqin. Șefii misiunilor UE au vizitat șantierul în luna septembrie.

În urma adoptării, la 11 august 2009, a Legii 20/2009 referitoare la schimbul de informații între RAS Macao și alte jurisdicții fiscale, în 2010, Macao a semnat sau a actualizat (după caz) acorduri de dublă impunere, în conformitate cu modelul OCDE, cu Capul Verde, Mozambic, Belgia, Portugalia și China.

Cooperarea UE – Macao

Relațiile bilaterale dintre UE și Macao au continuat să evolueze pozitiv în cursul anului 2010. Consolidarea cooperării între UE și Macao este un obiectiv-cheie, precum și principala temă dezbătută în cadrul reuniunii anuale a Comitetului mixt UE-Macao, care a avut loc la 9 iulie 2010, la Bruxelles.

În cursul reuniunii Comitetului mixt, ambele părți au analizat cele mai recente evoluții care au avut loc în relația lor și au făcut bilanțul cooperării lor, inclusiv recenta lansare, în martie 2010, a proiectului de cooperare juridică UE-Macao, care vizează consolidarea sistemului juridic al regiunii Macao și îmbunătățirea administrației publice, a expertizei juridice și judiciare, după finalizarea cu succes a unui proiect similar în 2007.

Ambele părți și-au exprimat dorința să examineze posibilitatea de a coopera în noi domenii, cum ar fi protecția mediului, schimburile academice și culturale, precum și comerțul și alte aspecte economice. Comisia Europeană a folosit ocazia oferită de reuniunea anuală pentru a-și exprima, de asemenea, dorința de a se vedea progrese și în alte domenii, cum ar fi aviația civilă și impozitarea veniturilor din economii. Comisia Europeană a subliniat importanța unei bune guvernanțe în domeniul fiscal și a salutat eforturile depuse de Macao pentru a pune în aplicare standardul OCDE în materie de transparență și schimb de informații, încurajând, totodată, Macao să ia măsuri suplimentare în vederea stabilirii echivalenței cu măsurile adoptate în UE, în temeiul Directivei privind impozitarea veniturilor din economii, astfel încât veniturile din economii ale investitorilor din UE să fie impozitate în conformitate cu normele din statul membru în care își au reședința.

„Programul Uniunii Europene de informare a întreprinderilor” pentru Hong Kong și Macao (EUBIP) s-a dovedit a fi un instrument util în promovarea schimbului de cunoștințe și a unei mai bune înțelegeri între Macao și UE. În special în ceea ce privește Macao, acest eveniment a oferit mai multă vizibilitate UE datorită participării sale cu un pavilion comun și prezentări comune, alături de statele membre și întreprinderile europene. De asemenea, acest eveniment a reprezentat o ocazie ca Macao și comunitățile de afaceri din UE să stabilească contacte. O participare mai activă a întreprinderilor din Macao la consiliile de afaceri care beneficiază de sprijin financiar în cadrul EUBIP pentru diferite sectoare ale industriei ar contribui la o mai bună înțelegere a preocupărilor și intereselor acestora.

De asemenea, contactele interpersonale extinse între cetățenii din Europa și Macao au contribuit la consolidarea relațiilor UE-Macao. Universitățile și studenții din Macao participă activ la programul Erasmus Mundus și au beneficiat de un proiect Erasmus 2010 pentru extinderea schimburilor și a mobilității între universitățile și studenții din Europa și Macao, în vederea aprofundării înțelegerii reciproce. UE a continuat să sprijine catedra Jean Monnet de la Universitatea din Macao și numeroase conferințe Jean Monnet au fost organizate cu succes pe tot parcursul anului. De asemenea, în 2010 a continuat formarea interpreților din Macao în UE.

În 2010 s-au intensificat contactele între înalți funcționari din Macao și Comisia Europeană, atât la Bruxelles, cu ocazia vizitei efectuate, în luna iulie, de Florinda Chan, secretarul pentru administrație și justiție, cât și la Macao, cu vizitei efectuate de comisarul Semeta, în luna august, pentru a purta discuții cu privire la cooperarea vamală și buna guvernanță în materie de impozitare și pentru a confirma interesul puternic al UE în ceea ce privește instituirea unei cooperări specifice cu Macao în materie de venituri din economii.

Toate aceste schimburi și dialoguri ar trebui să continue în 2011. În special, Comisia Europeană ar dori ca negocierile privind un acord orizontal în domeniul aviației civile pentru includerea principiului desemnării UE să se încheie fără întârziere. Ar trebui să se organizeze mai multe activități interpersonale în vederea consolidării unei mai bune cunoașteri și înțelegeri a politicilor și a culturilor atât din Europa, cât și din Macao.

Comisia Europeană va continua să sprijine punerea în aplicare în RAS Macao a principiului „o țară, două sisteme” și, prin urmare, să monitorizeze îndeaproape evoluțiile politice, instituționale, economice și sociale din RAS Macao.

[1] Datele economice cu privire la Macao sunt statistici oficiale publicate de Serviciul de statistică și recensământ al guvernului RAS Macao.